Diari Oficial de la Generalitat Valenciana


Sumari del DOGV 3051, del 06-08-1997 (1997/9416)

ORDRE de 15 de juliol de 1997 de la Conselleria de Cultura, Educació i Ciència, per la qual es convoca un concurs públic per a la concessió d'ajudes a associacions juvenils, entitats prestadores de serveis a la joventut i confederacions i federacions d'alumnes no universitaris de la Comunitat Valenciana per a 1997.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3051

Data del DOGV
:   06-08-1997

Secció del DOGV
:   CONVENIS I ACTES - CONCESSIÓ DE SUBVENCIONS ADMINISTRATIVES

Número del document
:   1997/9416


Data del document
:   15-07-1997

Organisme emissor
:   Conselleria de Cultura, Educació i Ciència

Tipus de document
:   Ordre

ORDRE de 15 de juliol de 1997 de la Conselleria de Cultura, Educació i Ciència, per la qual es convoca un concurs públic per a la concessió d'ajudes a associacions juvenils, entitats prestadores de serveis a la joventut i confederacions i federacions d'alumnes no universitaris de la Comunitat Valenciana per a 1997.  
La Llei de la Generalitat Valenciana 4/1989, de 26 de juny, de creació de l'Institut Valencià de la Joventut assenyala, entre les funcions d'aquest organisme, la promoció de la participació dels joves i el suport econòmic a la realització de les iniciatives i els projectes de les associacions juvenils de la Comunitat Valenciana.  
Per això, i fent ús de les competències que em confereix l'article 35 de la Llei 5/1983 de la Generalitat Valenciana, de 30 de desembre, de Govern Valencià i l'article 47.11 del Text Refós de la Llei d'Hisenda Pública de la Comunitat Valenciana,  
ORDENE  
Primer  
Es convoca un concurs públic per a la concessió de subvencions a associacions juvenils, entitats prestadores de serveis a la joventut i confederacions i federacions d'alumnes no universitaris de la Comunitat Valenciana per a 1997, per al desplegament dels seus programes anuals d'activitats, i s'aproven les bases que regiran aquesta convocatòria i que figuraran com a annex I a aquesta ordre.  
Segon  
1. L'import global màxim de les ajudes que es concediran serà de seixanta milions de pessetes (23.374.860 PTA), a càrrec del capítol IV, línia de subvenció 401/000/97, del pressupost de l'Institut Valencià de la Joventut per a 1997.  
2. L'aportació màxima de l'Institut Valencià de la Joventut serà de fins al 30% del cost total dels programes objecte de subvenció.  
DISPOSICIONS FINALS  
Primera  
Es faculta el director general de l'Institut Valencià de la Joventut perquè dicte les resolucions que calga per tal de complir el que disposa aquesta ordre.  
Segona  
Aquesta ordre entrarà en vigor el mateix dia de la seua publicació en el Diari Oficial de la Generalitat Valenciana.  
Tercera  
Contra aquesta ordre, que posa fi a la via administrativa, podrà interposar-s'hi un recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos comptadors a partir de l'endemà de la publicació d'aquesta ordre en el Diari Oficial de la Generalitat Valenciana. Per a la interposició del recurs serà requisit fer-ne comunicació prèvia a la Conselleria de Cultura, Educació i Ciència, segons el que disposa l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
València, 15 de juliol de 1997  
El conseller de Cultura, Educació i Ciència,  
FRANCISCO E. CAMPS ORTIZ  
ANNEX I  
Bases de la convocatòria  
Primera. Beneficiaris  
1. Podran sol·licitar subvencions, d'acord amb el que disposa aquesta convocatòria, les entitats següents:   
a) Les associacions inscrites en el Cens d'Associacions Juvenils i Entitats Prestadores de Serveis a la Joventut de la Comunitat Valenciana, amb un marc d'actuació en, com a mínim, 10 localitats i 3 consells locals de joventut.  
b) Les federacions i confederacions d'alumnes que figuren inscrites en el Cens de Federacions i Confederacions d'Alumnes no Universitaris de la Comunitat Valenciana, i que agrupen un mínim de 15 associacions d'alumnes en 10 localitats, d'almenys dues províncies de la Comunitat Valenciana.  
c) Les escoles de Formació d'Animadors Juvenils en el Temps Lliure, reconegudes i homologades per l'Institut Valencià de la Joventut i que acrediten, com a mínim:  
- Haver realitzat un curs de Monitor de Centres de Vacances durant l'any 1996.  
- Haver iniciat, abans o durant l'any 1996, un curs d'Animador Juvenil I o d'Animador Juvenil II.  
2. Les agrupacions, els centres, les organitzacions i les associacions que pertanyen a moviments, federacions i coordinadores amb personalitat jurídica pròpia hauran de tramitar les sol·licituds a través d'aquests.  
3. S'exclouen del que disposa aquesta convocatòria les entitats que desenvolupen les seues activitats en el marc universitari.  
Segona. Programes  
1. Seran objecte de subvenció els programes que despleguen alguna de les activitats següents:  
a) Promoció de la solidaritat, la tolerància i el respecte mutu, i també la prevenció d'actituds racistes i xenòfobes.  
b) Foment i formació del voluntariat juvenil.  
c) Promoció de l'ocupació juvenil.  
d) Promoció d'hàbits de vida saludable i prevenció de riscos per a la salut.  
e) Participació en activitats internacionals; educació per al desenvolupament i la cooperació internacional.  
f) Formació i informació en matèria mediambiental.  
g) Activitats educatives d'oci i temps lliure.  
h) Promoció de la participació dels estudiants en el sistema educatiu.  
i) Activitats adreçades al creixement i al desenvolupament de l'associació.  
j) Despeses de manteniment i funcionament.  
2. No es concedirà subvenció a les entitats que presenten algun dels programes d'activitats següents:  
a) Activitats que promoguen o justifiquen qualsevol forma de discriminació per raó de raça, sexe, religió o qualsevol altra que atempte contra els drets fonamentals de la persona.  
b) Activitats acadèmiques  
c) Viatges desproveïts d'un interés cultural i social clar.  
d) Activitats amb finalitat lucrativa.  
e) Aquelles que fomenten o puguen incitar, directament o indirectament, a l'ús de drogues, alcohol i tabac, o que en facen apologia del consum.  
f) Activitats exclusivament esportives.  
Tercera. Sol·licituds  
1. Les sol·licituds es presentaran segons el model normalitzat que figura com a annex II de l'ordre i que serà facilitat per l'Institut Valencià de la Joventut. La sol·licitud anirà acompanyada de la documentació següent:  
a) Fotocòpia del document nacional d'identitat del president o presidenta.  
b) Fotocòpia de la fitxa d'obertura del compte corrent o llibreta d'estalvis en què es sol·licite l'ingrés de la subvenció (les entitats que siguen seccions juvenils, departaments o secretaries de joventut d'altres organitzacions hauran de tenir el compte a nom de la secció, departament o secretaria, i les persones autoritzades hauran de ser les responsables de l'àrea de joventut).  
c) Estat detallat d'ingressos i despeses de 1996.  
d) Pressupost per a 1997.  
e) Memòria de les activitats realitzades al 1996.  
f) Un exemplar original de cadascuna de les publicacions realitzades des de l'1 de gener de 1996.  
g) Programa d'activitats objecte de subvenció que s'atendrà a les assenyalades en la base segona d'aquesta ordre.  
h) Les entitats sol·licitants que no pertanyen al Consell de la Joventut de la Comunitat Valenciana hauran d'acreditar el marc d'actuació assenyalat en la base primera mitjançant la presentació dels certificats d'implantació expedits pels mateixos ajuntaments de les localitats on tenen implantació, i també dels consells de joventut respectius (el certificat haurà d'acreditar que les dades que hi consten estan referides a l'any 1997). Les escoles de Formació d'Animadors Juvenils queden excloses de l'obligatorietat de presentar aquests certificats.   
i) Les federacions i confederacions d'alumnes no universitaris hauran de presentar un certificat del nombre d'associacions federades en el qual es farà constar el nom de l'associació d'alumnes, el centre al qual pertany, la localitat i la província, i el número del Cens d'Associacions d'Alumnes de la Conselleria de Cultura, Educació i Ciència.  
2. Les entitats podran presentar la sol·licitud i tota la documentació requerida al Registre de l'Institut Valencià de la Joventut (carrer de l'Hospital, 11, i carrer de Jeroni de Monsoriu, 19, de València); al de les unitats territorials de l'Institut Valencià de la Joventut d'Alacant i Castelló, o per qualsevol dels mitjans que estableix l'article 38.4 de la Llei de Règim Jurídic de les Administracions Públiques i del Procediment Administratiu Comú.  
La documentació que no siga original haurà de ser confrontada. Si els documents exigits ja estan en poder de l'Institut Valencià de la Joventut, l'entitat podrà acollir-se al dret que estableix l'article 35. f) de la Llei 30/1992, de Règim Jurídic de les Administracions Públiques i del Procediment Administratiu Comú, sempre que indique la data i l'òrgan o dependència en què foren presentats o, si s'escau, emesos, i si no hagueren transcorregut més de cinc anys des de l'acabament del procediment al qual corresponguen.  
3. El termini de presentació de sol·licituds serà d'un mes comptador a partir de l'endemà de la publicació d'aquesta ordre en el Diari Oficial de la Generalitat Valenciana, si aquest termini acaba en dia inhàbil, en l'àmbit de la Generalitat Valenciana, o en dissabte, s'entendrà prorrogat fins al primer dia hàbil següent.  
4. Si les sol·licituds no reuneixen els requisits i/o la documentació exigits en el punt 1 d'aquest article, es requerirà l'entitat interessada perquè, en el termini de 10 dies, n'esmene els defectes, tot prevenint-la que, altrament, se li arxivarà la sol·licitud sense cap tràmit més, segons estableix l'article 71.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Quarta. Comissió d'avaluació i resolució de la convocatòria  
1. Es crea una comissió d'avaluació per a l'estudi i la valoració de les sol·licituds presentades que estarà integrada pels membres següents:  
- El secretari tècnic de l'Institut Valencià de la Joventut, que actuarà com a president.  
- Dos tècnics de l'Institut Valencià de la Joventut, designats pel director general.  
- Tres representants del Consell de la Joventut de la Comunitat Valenciana, designats per la seua Comissió.  
- Un funcionari de l'Institut Valencià de la Joventut, que actuarà com a secretari amb veu però sense vot.  
2. La comissió d'avaluació elevarà una proposta al director general de l'Institut Valencià de la Joventut, que resoldrà l'adjudicació de les subvencions.  
El règim jurídic que regularà aquesta comissió d'avaluació serà el de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
3. La resolució d'aquesta convocatòria es realitzarà en el termini màxim de tres mesos comptadors a partir de l'acabament del termini de presentació de sol·licituds.  
Contra la resolució podrà interposar-se un recurs ordinari davant del conseller de Cultura, Educació i Ciència, en el termini d'un mes.  
Cinquena. Puntuació de les sol·licituds  
Per a la concessió de subvencions es tindran en compte els criteris següents:  
1. Associacions juvenils  
a) Programa General d'Activitat segons el que disposa la base segona: d'1 a 15 punts, segons el programa.  
b) Percentatge de finançament propi:  
- Fins al 70%: 1 punt.  
- A partir del 71%: fins a 3 punts.  
c) Grau d'utilització del valencià per part de l'entitat en les seues publicacions:   
- d'1 a 15 punts.   
d) Implantació territorial: Per províncies:  
- Fins a 10 localitats 1 punt - Fins a 2 províncies 1 punt   
- Fins a 15 localitats 2 punts - Fins a 3 províncies 2 punts  
- Fins a 20 localitats 3 punts  
- Més de 20 localitats 4 punts  
e) Nombre de consells locals de joventut dels quals l'entitat és membre:  
- Fins a 3 consells: 1 punt  
- De 4 a 6 consells: 2 punts  
- Més de 6 consells: 3 punts  
f) Tenir centre d'informació juvenil integrat en la Xarxa de Centres d'Informació Juvenil de la Comunitat Valenciana: 5 punts  
2. Escoles de Formació d'Animadors Juvenils  
a) Programa General d'Activitat segons el que disposa la base segona: d'1 a 15 punts, segons el programa.  
b) Percentatge de finançament propi:  
- Fins al 70%: 1 punt  
- A partir del 71%: fins a 9 punts  
c) Grau d'utilització del valencià per part de l'entitat en les seues publicacions: d '1 a 15 punts.  
d) Tenir centre d'informació juvenil integrat en la Xarxa de Centres d'Informació Juvenil de la Comunitat Valenciana: 5 punts.  
3. Confederacions i federacions d'alumnes no universitaris.  
a) Programa General d'Activitat segons el que disposa la base segona: d'1 a 15 punts, segons el programa.  
b) Percentatge de finançament propi:  
- Fins al 70%: 1 punt  
- A partir del 71%: fins a 3 punts  
c) Grau d'utilització del valencià per part de l'entitat en les seues publicacions:   
- d'1 a 15 punts  
d) Nombre de consells locals de joventut dels quals la federació o confederació d'estudiants és membre:  
- Fins a 3 consells: 1 punt  
- De 4 a 6 consells: 2 punts  
- Més de 6 consells: 3 punts  
e) Nombre de consellers en el Consell Escolar Valencià:  
- D'1 a 3 consellers: 1 punt  
- De 4 a 5 consellers: 3 punts  
- 6 ó més consellers: 4 punts  
f) Nombre d'associacions federades o confederades:  
- 15 associacions en 10 localitats i 2 províncies: 1 punt   
- Més de 15 associacions en 15 localitats i 3 províncies: 2 punts  
g) Tenir centre d'informació juvenil integrat en la Xarxa de Centres d'Informació Juvenil de la Comunitat Valenciana: 5 punts  
Sisena. Obligacions dels beneficiaris  
1. Els beneficiaris de les subvencions hauran de complir les obligacions següents:  
a) Realitzar l'activitat o adoptar el comportament que fonamente la concessió de la subvenció.   
b) Acreditar davant de l'Institut Valencià de la Joventut la realització de l'activitat o l'adopció del comportament, i també el compliment dels requisits i les condicions que determine la concessió o gaudi de l'ajut.  
c) Quant a les subvencions i ajudes concedides, sotmetre's a les actuacions de control financer que corresponen a la Intervenció General.  
d) Comunicar a l'Institut Valencià de la Joventut l'obtenció de subvencions o ajudes per a la mateixa finalitat procedent de qualsevulla administracions o ens públics.  
e) Comunicar les modificacions que es produïsquen en el desplegament del programa subvencionat.  
f) Admetre la presència de supervisors de l'Institut Valencià de la Joventut.  
g) Consignar, en les publicacions relatives al programa, que l'entitat ha estat subvencionada per l'Institut Valencià de la Joventut.  
h) Dur una comptabilitat que reflectisca l'estat d'ingressos i despeses, i la situació patrimonial de l'exercici subvencionat.  
2. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats podrà donar lloc a la modificació de la resolució de la concessió.  
3. L'import de les subvencions rebudes en cap cas no podrà ser de tal quantia que, aïlladament o en concurrència amb subvencions o ajudes d'altres administracions públiques o d'ens públics o privats, supere el cost de l'activitat que desplegarà el beneficiari.  
En aquest cas, quan la subvenció principal siga l'atorgada per l'Institut Valencià de la Joventut, serà procedent el reintegrament de l'excés obtingut sobre el cost de l'activitat desplegada.  
Setena. Justificació i pagament  
1. Les entitats a les quals s'haja concedit la subvenció la rebran si justifiquen la finalitat d'aquella i mitjançant la presentació fins al 30 de novembre de 1997, dels documents següents:  
a) Presentar les factures de la totalitat dels fons concedits d'acord amb el programa presentat i amb les instruccions que determine la resolució d'adjudicació.  
b) Memòria de les activitats realitzades durant 1997.  
c) Certificat del tresorer de l'entitat, on es faça constar que l'import de la subvenció està registrat com a ingrés previst.  
d) Certificat de l'Agència Tributària i de la Conselleria d'Economia i Hisenda, que acredite que l'entitat es troba al corrent de les seues obligacions tributàries en el moment en què acabava el termini de presentació de sol·licituds.  
e) Certificat de l'oficina de la Seguretat Social corresponent que acredite que l'entitat es troba al corrent de les seues obligacions en el moment en què acabava el termini de presentació de sol·licituds.  
2. L'incompliment de l'obligació de justificar la subvenció en suposarà la pèrdua del dret al cobrament.